b'\n_START_ARTICLE_\nGaius Asinius Pollio\n_START_PARAGRAPH_\nGaius Asinius Pollio (76 eaa.-4 jaa.) oli roomalainen puhuja, runoilija, historioitsija, sotilas ja poliitikko. _NEWLINE_Pollion is\xc3\xa4n nimi oli Gnaeus ja h\xc3\xa4nen isois\xc3\xa4ns\xc3\xa4 saattoi olla liittolaissodassa taistellut Herius Asinius. Pollio liittyi Julius Caesarin kannattajiin. Vallattuaan Italian Caesar l\xc3\xa4hetti Pollion Gaius Scribonius Curion kanssa ajamaan Caton Sisiliasta. T\xc3\xa4m\xc3\xa4n j\xc3\xa4lkeen Pollio ja Curio l\xc3\xa4hetettiin Africaan, jossa Curio kaatui taistelussa Numidian kuningasta Jubaa vastaan Bagradas-joen taistelussa. Pollio per\xc3\xa4\xc3\xa4ntyi joukkoineen Uticaan. Pollio oli paikalla Farsaloksen taistelussa. Vuonna 47 eaa. Pollio oli luultavasti kansantribuuni. Vuonna 46 eaa. Pollio oli Caesarin kanssa Africassa sotimassa. Pollio oli luultavasti yksi vuoden 45 eaa. preettoreista. T\xc3\xa4m\xc3\xa4n j\xc3\xa4lkeen Caesar l\xc3\xa4hetti Pollion Hispaniaan maaherraksi. _NEWLINE_Caesarin murhan j\xc3\xa4lkeen senaatti pyysi Pollioa avustamaan heit\xc3\xa4 joukkoineen Mutinan sodassa Marcus Antoniusta vastaan. Pollio ei kuitenkaan halunnut auttaa senaattia, mutta ei my\xc3\xb6sk\xc3\xa4\xc3\xa4n halunnut tukea Antoniustakaan. Vasta kun Antonius ja Octavianus solmivat Lepiduksen kanssa toisen triumviraatin liittyi Polloi puolelleen. Triumvirit nimittiv\xc3\xa4t Pollion vuoden 40 eaa. konsuliksi, vastalahjaksi Pollio joutui uhraamaan appensa Lucius Quintiuksen, joka oli triumviirien proskriptiolistoilla. Seuranneessa provinssien jaossa Antonius sai hallittavakseen Gallian ja h\xc3\xa4n nimitti Pollion legaatikseen Gallia Transpadanassa. Pollio sai my\xc3\xb6s teht\xc3\xa4v\xc3\xa4kseen maan jakamisen veteraaneille. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 Pollio sai pelastettua runoilija Vergiliuksen maatilan Mantuassa joka oli pakkolunastettu. _NEWLINE_Pollio neuvotteli Octavianuksen ja Antoniuksen v\xc3\xa4lisen sopimuksen Brundisiumissa vuonna 40 eaa. Vuonna 39 eaa. Antonius l\xc3\xa4hetti Pollion taistelemaan illyrialaista parthini-heimoa vastaan koska se oli liittoutunut Marcus Brutuksen kanssa. Voitostaan parthineja vastaan Polliolle my\xc3\xb6nnettiin triumfi. T\xc3\xa4m\xc3\xa4n j\xc3\xa4lkeen Pollio vet\xc3\xa4ytyi poliittisesta el\xc3\xa4m\xc3\xa4st\xc3\xa4 l\xc3\xa4hes t\xc3\xa4ysin.'